Weermag op Kaapse Vlakte ontplooiSoldate gaan saam met polisiebeamptes in bende- en moordgeteisterde gebiede op die Kaapse Vlakte ontplooi word. Bheki Cele, minister van polisie, het Donderdagaand dié aankondiging in die parlement gemaak tydens die lewering van sy begrotingsrede. Die versoek om die weermag te ontplooi is deur pres. Cyril Ramaphosa goedgekeur. “Ons sal dit doen by Khayelitsha, Philippi, Harare, Gugulethu, Mfuleni, Kraaifontein, Mitchells Plain, Biskop Lavis, Delft, Elsiesrivier en Nyanga,” het Cele aan LP’s gesê. “Ons gaan deur tot deur gaan en op elke onwettige vuurwapen beslag lê. Ons sal al die misdadigers wat ons soek bymekaarmaak.” Cele sou Vrydagoggend om 2:00 ŉ groot ontplooiing van polisiebeamptes toespreek en lede van die weermag sou na verwagting ŉ paar uur later by hulle aansluit. Bheki Cele lê die SAPD en Opod se begroting voor in die parlement. (Foto: ParliamentofRSA /ZKostile) “As jy onwettige vuurwapens in jou besit het en dink jy kan rustig slaap, sal ons aan jou deur klop. As jy weier om oop te maak, sal ons die deur oopmaak,” het Cele gesê. Die ontplooiing van die weermag is deel van “buitengewone” maatreëls wat ingestel word ná ŉ bloedige naweek in die Wes-Kaap. Minstens 13 mense is net die afgelope naweek in verskillende skietvoorvalle in Philippi-Oos dood. Dit volg ook ná herhaalde versoeke van die Wes-Kaapse regering om die vlaag bendegeweld en misdadigheid in die provinsie te prioritiseer. Albert Fritz, die Wes-Kaapse LUR vir gemeenskapsveiligheid, het vroeër gesê daar is tussen Januarie en Junie vanjaar 1 995 onnatuurlike sterftes, wat deur skietwonde en skerp voorwerpe veroorsaak is, aangemeld. “Ons kan nie soos normaal voortgaan en moord en misdaad in die provinsie as alledaagse sake hanteer nie. Ons het oplossings nodig wat ons gemeenskappe gaan stabiliseer en blywende vrede gaan teweeg bring,” het Fritz gesê.